पंजमे अंक च रस्ते इच नदी कण्ढै बसोन्दे ते पानी पीन्दे ओ ङूठी नदी इच डिग्गी पेई। शकुन्तला गी पता गै नेईँ लग्गा। जिसलै राजा दे मैहला इच पुज्जे तां ऋषि कुमारें राजे गी दस्सेया जे तुसें तपोवन इच कण्व ऋषि दे अश्रमै इच शकुन्तला कन्ने गन्धर्व ब्याह कीता हा। शकुन्तला गर्भवती ऐ। इसकरी कण्व ऋषि होरें शकुन्तला गी सौहरै घर भेजना उचित समझेया ऐ। अपनी पत्नी गी अपने मैहलै इच रक्खो। दुर्वासा दे श्रापै कारण राजे गी शकुन्तला दा सारा किस्सा भुल्ली गेदा हा। उस शकुन्तला गी नेईं पछानेया। शकुन्तला गी ङूठी दस्सने दी गल्ल चेत्तै आई। पर ङूठी उंगली इचा डिग्गी चुकी ही। शकुन्तला बड़ी परेशान होई। ओ होई बीतियां गल्लां चेत्तै करा पर राजा गी किश बी चेत्तै नेईं आवै। ऋषिकुमारें राजे गी फण्डेया बी पर राजे गी श्रापै कारण किश बी थौह् नेई आवै दा हा। राजा नै पुरोहत गी पुच्छेया जे कोई रस्ता दस्सो। उन्हें आखेया शकुन्तला गी मैहलै इच रक्खो। तुसें गी बरदान ऐ जे थुआड़ा पुत्तर चक्करवर्ती होग। जेकर शकुन्तला दे पुत्तरै गी चक्करवर्ती दे लक्खन होङन तां एदी गल्ल ठीक नेईं तां इसी आश्रम बापस भेजी ओड़ेओ। ऋषिकुमार ते गौतमी परतोन लगे तां शकुन्तला बी उन्दे कन्ने चलन लगी। ऋषि कुमारें उसी द्रण्डेया जे पति घर ओदा धर्म ऐ। ओ बड़ी परेशान होई ते रोन लगी इन्ने इच सुर्गा चा कोई दिब्ब रोशनी पुंज ढलेया ते शकुन्तला गी चुक्कियै लेई गेआ।